Кристофър Мередит
Посещения у дома

Превод от английски: Милена Филчева, 2002

chitanka.info

Обикновено носеше бонбони,

плодови дражета, които не обичах,

но можех ли да му го кажа!

Оставяше кутията за сандвичи

        на перваза на прозореца,

разхлабваше колана на своя дъждобран

и се навеждаше да ми ги подаде.

Четях си комиксите и ги вземах, без да вдигам поглед.

Ала веднъж, без всякаква причина,

ми донесе пластмасов пистолет.

Изправих се. Нали не беше празник!

Голям и черен, и обвит със тел

до етикета с марката.

Показа ми къде му е пълнителят.

Бил истински, така твърдеше етикетът.

И той ми каза, че бил хубав. Голям и тежък,

нищо не му липсваше — точно същия

си имах.

Развиках се от радост, напълних го

и взех да пръскам в стаята.

Той се извърна и покри лицето си с ръка:

— Не, не. Не се цели

във мен.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.